'Ellen Pakkies' vaar goed by loket | Netwerk24
'Ellen Pakkies' vaar goed by loket
11 September 2018 13:09
Ellen Pakkies en Jill Levenberg (regs) wat Pakkies in die rolprent vertolk.
Die plaaslike rolprent Ellen, Die Ellen Pakkies-storie het in sy openingsnaweek bykans R1 miljoen in plaaslike fliekteaters verdien.
Die rolprent het R968 408 ingebring en 14 808 fliekgangers het dit tot dusver gesien.
Dié ware verhaal van Ellen Pakkies en haar dwelmverslaafde seun, Abie, was die naweek in die sesde plek by die plaaslike loket en het plaaslik goeie resensies ontvang.
Die rolprent het ook skoonskip gemaak op vanjaar se kykNET-Silwerskermfees en drie pryse gewen. Amy Jeptha is bekroon vir die beste draaiboek, Jarrid Geduld vir die beste akteur en Jill Levenberg, wat die rol van Pakkies vertolk, is as die beste aktrise aangewys.
Die veteraan-rolprentresensent Leon van Nierop het die fliek beskryf as 'n "lewensveranderende ervaring wat gesien moet word".
Die rolprent is ook reeds op die internasionale rolprentfees in Rotterdam sowel as die internasionale rolprentfees in Seattle vertoon.
Ander akteurs wat rolle in die rolprent vertolk, is Clint Brink (Binnelanders), Ilse Klink (Stroomop, Isidingo), Elton Landrew (Suidooster, Sara se geheim) en Russel Savadier (The Wild, Isidingo).
Die rolprent vertel die verhaal van die stormagtige verhouding tussen 'n ma en haar dwelmverslaafde seun, en delf in die innerlike psige van 'n gesin wat deur dwelmmisbruik vernietig word.